Høsten er i fuld gang for landets frugtavlere og få minutters frost i foråret betyder en nedgang i høsten. Det kan frugtavler Martin Saur fra Løgstør genkende. Forårets frost har betydet en nedgang i høsten af blommer på omkring 50 procent hos Saurs Frugtplantage i Løgstør. Ifølge DR Østjylland er der en nedgang i æblehøsten på 25 procent på landsplan, men i Løgstør er æblerne ikke hårdt ramt. - Selv på små afstande er der store klimatiske forskelle, så vi har nok kun et tab på æblerne på 10 procent, siger Martin Saur til TV2/Nord. Det kolde forår har gjort, at bierne har valgt at putte sig i kuberne i stedet for at bestøve blomsterne på æble- og pærertræerne. - Bierne skal helst have 14 grader, men der var kun 11 grader på et tidspunkt. Det er for koldt for dem, siger Martin Saur til TV2/Nord. Udover frosten har den våde sommer været hård for frugtavlen. Det våde vejr fører svampeinfektioner med sig. Og her er det gamle sorter af æbler og pærer, der bliver hårdt ramt. - Der er selvfølgelig et stort tab. Men jeg har slet ikke haft tid til at gøre det op. Vi render med 110 kilometer i timen i øjeblikket, siger Martin Saur til TV2/Nord.
Frost i foråret og en våd sommer har været hård ved frugtavlerne.